Mortalitet i uzroci smrti među hrvatskim muškim dobitnicima olimpijskih medalja

**Cilj** Usporediti ukupni mortalitet i mortalitet specifičan za bolest hrvatskih sportaša koji su dobili jednu ili više olimpijskih medalja predstavljajući Jugoslaviju od 1948. do 1988. ili Hrvatsku od 1992. do 2016. i opće muške populacije Hrvatske standardiziran po dobi i razdoblju.

**Postupci** Istraživanje je uključilo sva 233 hrvatska muška dobitnika olimpijskih medalja. Podatke o dužini života i uzrocima smrti dobitnika olimpijskih medalja koji su umrli prije 1. siječnja 2017. prikupili smo od njihove obitelji i znanaca. Pitali smo obitelj i znance da pokažu medicinsku dokumentaciju o preminulom. Podatke o ukupnom mortalitetu i mortalitetu specifičnom za bolest hrvatske muške populacije standardiziranom po dobi i razdoblju dobili smo od Hrvatskog zavoda za statistiku. Izračunali smo ukupne standardne omjere mortaliteta (SOM) i SOM-e specifične za bolest s 95% rasponima pouzdanosti (prema engl, *confidence intervals*, CI) kako bismo usporedili stope smrtnosti sportaša i opće populacije.

**Rezultati** Od 233 dobitnika olimpijskih medalja, 57 je umrlo prije završetka studije. Glavni uzroci smrti bili su krvožilne bolesti (33,3%), novotvorine (26,3%) i vanjski uzroci (17,6%). Ukupan mortalitet dobitnika olimpijskih medalja bio je značajno niži nego mortalitet opće populacije (SOM 0,73, 95% CI 0,56-0,94, *P* = 0,013). Sportaši su imali i značajno smanjen mortalitet od krvožilnih bolesti (SOM 0,61, 95% CI 0,38-0,93, *P* = 0,021).

**Zaključak** Hrvatski muški dobitnici olimpijskih medalja imali su smanjen ukupan mortalitet i nižu stopu mortaliteta od krvožilnih bolesti nego muški pripadnici opće hrvatske populacije.